Cseh Katalint, a Momentum EP-listavezetőjét azért motozták meg állítása szerint, majd indítottak eljárást ellene, mert korábban egy üres réten meggyújtott egy füstszórót.

Szombaton a Momentum-politikus Cseh Katalin is részt vett a fővárosi demonstráción. „Kifejezetten jó hangulatú, békés rendezvény volt, a beszédek után a pártoknak kialakított sátraknál beszélgettünk tüntetőkkel és az újságírókkal. Amikor elkezdett oszlani a tömeg, én a Lánchíd előtt leváltam a pesti oldalra tartó lila csoportunkról, és a Fő utcán indultam egyedül gyalog hazafelé” – emlékezik vissza friss Facebook-bejegyzésében.

Már majdnem hazaért, amikor megjelent a semmiből négy rendőr és körbefogták. „Mire észbe kaphattam volna, egy rendőrfurgon is lefékezett mellettünk. Igazoltatás, motozás, alapos ellenőrzés. Ízekre szedték a táskámat, kipakoltatták és átnézték a személyes tárgyaimat, a telefonomat, belelapoztak a jegyzetfüzetembe, kinyitották a pénztárcámat, és még az apró közé is belekotortak. Megdöbbenve álltam majdnem fél óráig, minden információ, felvilágosítás nélkül, rendőrök gyűrűjében. Hiába kérdeztem őket arról, hogy mégis mi az eljárás apropója, vagy éppen hogy mivel vádolnak, hosszú ideig semmilyen tájékoztatást nem kaptam. Elképzelésem se volt, hogy mit követhettem el, hiszen ennyire békés tüntetést rég látott Budapest.”

Később az egyik rendőr közölte vele, szabálysértési vétséget követett el, ezért eljárás alá vonják, levélben küldik majd az idézést neki. Ott lehet majd fellebbezni és panaszt tenni.

Az indok: tiltott pirotechnikai eszköz veszélyeztető használata. Egy pillanatra lefagytam. Valóban, jóval korábban, a tüntetés befejezte után, egy gyakorlatilag üres rét közepén tényleg felemeltem egy füstölőt a fotósoknak. Nem dobtam el, nem volt a közelemben senki, akit zavarhattam volna, nem támadtam rendőrre, egyszerűen csak feltartottam egy kép erejéig.

Cseh abszurdnak tartja az eljárást, nehéz elvonatkoztatnia attól, hogy „mostanában a békés tüntetők szisztémás vegzálása, a kiállástól való eltántorítása történik.”

Legközelebb a csillagszórózást fogják vajon büntetni? Elképesztő, hogy ez a bűnüldözés ma Magyarországon.

Cseh Katalin teljes bejegyzését itt találja: